CELEX: 32011R0720
Language: el
Date: 2011-07-22 00:00:00
Title: Κανονισμός (ΕΕ) αριθ. 720/2011 της Επιτροπής, της 22ας Ιουλίου 2011 , για τροποποίηση του κανονισμού (ΕΚ) αριθ. 272/2009 για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες όσον αφορά την προοδευτική καθιέρωσή τους για τον έλεγχο ασφαλείας υγρών, αερολυμάτων και πηκτωμάτων στους αερολιμένες της ΕΕ  Κείμενο που παρουσιάζει ενδιαφέρον για τον ΕΟΧ

23.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 193/19
            
         ΚΑΝΟΝΙΣΜΌΣ (ΕΕ) αριθ. 720/2011 ΤΗΣ ΕΠΙΤΡΟΠΉΣ
   της 22ας Ιουλίου 2011
   για τροποποίηση του κανονισμού (ΕΚ) αριθ. 272/2009 για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες όσον αφορά την προοδευτική καθιέρωσή τους για τον έλεγχο ασφαλείας υγρών, αερολυμάτων και πηκτωμάτων στους αερολιμένες της ΕΕ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 2 του κανονισμού (ΕΚ) αριθ. 300/2008, η Επιτροπή πρέπει να εκδώσει γενικά μέτρα με αντικείμενο την τροποποίηση μη ουσιωδών στοιχείων των κοινών βασικών προτύπων που καθορίζονται στο παράρτημα του εν λόγω κανονισμού με τη συμπλήρωσή τους.
            
         
               (2)
            
            
               Τα γενικά μέτρα που συμπληρώνουν τα κοινά βασικά πρότυπα ασφάλειας της πολιτικής αεροπορίας από έκνομες ενέργειες που προβλέπονται στον κανονισμό (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (2). Συγκεκριμένα, σύμφωνα με τον κανονισμό (ΕΚ) αριθ. 272/2009, απαιτείται η καθιέρωση μεθόδων, καθώς και τεχνολογιών, για την ανίχνευση υγρών εκρηκτικών που πρόκειται να τεθούν σε εφαρμογή σε όλους τους ευρωπαϊκούς αερολιμένες το συντομότερο δυνατόν και το αργότερο έως τις 29 Απριλίου 2013.
            
         
               (3)
            
            
               Για να καταστεί δυνατή η προοδευτική καθιέρωση συστήματος ελέγχου ασφάλειας για την ανίχνευση υγρών εκρηκτικών, στο παράρτημα του κανονισμού (ΕΕ) 297/2010 της Επιτροπής, της 9ης Απριλίου 2010 (3), ορίζονται δύο ημερομηνίες: η 29η Απριλίου 2011 για τον έλεγχο ασφάλειας υγρών, αερολυμάτων και πηκτωμάτων που αγοράζονται σε αερολιμένα τρίτης χώρας ή μέσα σε αεροσκάφος μη κοινοτικού αερομεταφορέα και η 29η Απριλίου 2013 για τον έλεγχο ασφάλειας όλων των υγρών, αερολυμάτων και πηκτωμάτων.
            
         
               (4)
            
            
               Όπως αναφέρεται στην αιτιολογική σκέψη 12 του κανονισμού (ΕΕ) 297/2010, οι εξελίξεις τεχνολογικής ή κανονιστικής φύσεως τόσο σε κοινοτικό όσο και σε διεθνές επίπεδο ενδέχεται να έχουν επίπτωση στις ημερομηνίες που καθορίζονται στον κανονισμό (ΕΚ) αριθ. 272/2009 και, εφόσον χρειασθεί, η Επιτροπή μπορεί να υποβάλει προτάσεις αναθεώρησης, λαμβάνοντας ιδίως υπόψη τη λειτουργικότητα του εξοπλισμού και τη διευκόλυνση των επιβατών.
            
         
               (5)
            
            
               Εξελίξεις κανονιστικής φύσεως στην ΕΕ και σε διεθνές επίπεδο επήλθαν λίγο πριν τις 29 Απριλίου 2011. Για τον λόγο αυτό, λίγοι είναι οι αερολιμένες που θα μπορούν όντως να διαθέτουν συσκευές ελέγχου ασφαλείας και δεν είναι ίσως σαφές στους επιβάτες εάν θα επιτρέπονται σε αυστηρά ελεγχόμενες περιοχές ασφαλείας και μέσα σε αεροσκάφος υγρά, αερολύματα και πηκτώματα που αγοράζονται σε αερολιμένα τρίτης χώρας ή μέσα σε αεροσκάφος μη κοινοτικού αερομεταφορέα.
            
         
               (6)
            
            
               Για τον λόγο που προαναφέρθηκε, πρέπει να διαγραφεί η διάταξη που αφορά τον υποχρεωτικό έλεγχο ασφαλείας υγρών, αερολυμάτων και πηκτωμάτων που αγοράζονται σε αερολιμένα τρίτης χώρας ή μέσα σε αεροσκάφος μη κοινοτικού αερομεταφορέα από τις 29 Απριλίου 2011.
            
         
               (7)
            
            
               Λαμβανομένης υπόψη της παραγράφου 2 του μέρους B1 του παραρτήματος του κανονισμού (ΕΚ) αριθ. 272/2009, η Επιτροπή θα συνεργάζεται στενά με όλα τα ενδιαφερόμενα μέρη και έως τον Ιούλιο του 2012 θα εκτιμήσει την κατάσταση ως προς τον έλεγχο ασφάλειας υγρών, αερολυμάτων και πηκτωμάτων.
            
         
               (8)
            
            
               Για να εξασφαλισθεί ορθή εφαρμογή των απαιτήσεων που καθορίζονται στην παράγραφο 3 του μέρους B1 του παραρτήματος του κανονισμού (ΕΚ) αριθ. 272/2009, τα κράτη μέλη και οι αερολιμένες πρέπει να λάβουν όλα τα αναγκαία προπαρασκευαστικά μέτρα, όπως και να πραγματοποιήσουν δοκιμές λειτουργίας, πολύ πριν το 2013 που έχει τεθεί ως προθεσμία. Τα αποτελέσματα των δοκιμών πρέπει να δημοσιοποιηθούν ώστε να αξιολογηθεί η κατάσταση όσον αφορά τον έλεγχο ασφαλείας υγρών, αερολυμάτων και πηκτωμάτων έως τον Ιούλιο του 2012.
            
         
               (9)
            
            
               Επομένως, πρέπει να τροποποιηθεί αναλόγως το παράρτημα του κανονισμού (ΕΚ) αριθ. 272/2009.
            
         
               (10)
            
            
               Για να εξασφαλισθεί κατά το δυνατόν συντομότερα η ασφάλεια του δικαίου για τα κράτη μέλη, τους αερολιμένες και τους επιβάτες, ο παρών κανονισμός πρέπει να εκδοθεί με την επείγουσα διαδικασία που προβλέπεται στο άρθρο 19 παράγραφος 4 του κανονισμού (ΕΚ) αριθ. 300/2008 και να αρχίσει να εφαρμόζεται από τις 29 Απριλίου 2011.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 272/2009 τροποποιείται όπως προβλέπεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσης του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 29 Απριλίου 2011.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιουλίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 97 της 9.4.2008, σ. 72.
   
      (2)  ΕΕ L 91 της 3.4.2009, σ. 7.
   
      (3)  ΕΕ L 90 της 10.4.2010, σ. 1.
   
      ΠΑΡΑΡΤΗΜΑ
      Στο παράρτημα του κανονισμού (ΕΚ) αριθ. 272/2009, το «Μέρος B1. Υγρά, αερολύματα και πηκτώματα» αντικαθίσταται από το ακόλουθο:
      
         «ΜΕΡΟΣ B1.
         
            Υγρά, αερολύματα και πηκτώματα
         
         
                     1.
                  
                  
                     Επιτρέπεται η εισαγωγή υγρών, αερολυμάτων και πηκτωμάτων σε αυστηρά ελεγχόμενες περιοχές ασφαλείας και μέσα σε αεροσκάφος, με την προϋπόθεση ότι έχουν υποβληθεί σε έλεγχο ασφάλειας ή έχουν εξαιρεθεί από αυτόν σύμφωνα με τις απαιτήσεις των κανόνων εφαρμογής που έχουν θεσπισθεί με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008.
                  
               
                     2.
                  
                  
                     Έως τις 29 Απριλίου 2013, όλοι οι αερολιμένες ελέγχουν υγρά, αερολύματα και πηκτώματα σύμφωνα με τις απαιτήσεις των κανόνων εφαρμογής που έχουν θεσπισθεί με βάση τη διαδικασία του άρθρου 4 παράγραφος 3 του κανονισμού (ΕΚ) αριθ. 300/2008.
                  
               
                     3.
                  
                  
                     Τα κράτη μέλη οφείλουν να εξασφαλίσουν ότι υφίστανται όλες οι κανονιστικές απαιτήσεις, για να καταστεί δυνατή η έγκαιρη εγκατάσταση εξοπλισμού ελέγχου ασφάλειας υγρών εκρηκτικών, ο οποίος ανταποκρίνεται στις απαιτήσεις των εκτελεστικών κανόνων που έχουν εγκριθεί σύμφωνα με το άρθρο 4 παράγραφος 3 του κανονισμού (ΕΚ) αριθ. 300/2008, ώστε να τηρηθεί η προθεσμία που προβλέπεται στην παράγραφο 2.
                  
               
                     4.
                  
                  
                     Τα κράτη μέλη μπορούν να εισαγάγουν, οποτεδήποτε πριν τις 29 Απριλίου 2013, κανονιστικές ρυθμίσεις σε κάποιον ή όλους τους αερολιμένες για τον έλεγχο ασφαλείας υγρών, αερολυμάτων και πηκτωμάτων σύμφωνα με τις απαιτήσεις των εκτελεστικών κανόνων που αποφασίζονται με βάση το άρθρο 4 παράγραφος 3 του κανονισμού (ΕΚ) αριθ. 300/2008. Οι εν λόγω κανονιστικές ρυθμίσεις κοινοποιούνται στην Επιτροπή από τα κράτη μέλη. Μετά την παραλαβή τέτοιας κοινοποίησης, η Επιτροπή ενημερώνει όλα τα υπόλοιπα κράτη μέλη.
                  
               
                     5.
                  
                  
                     Οι επιβάτες ενημερώνονται με σαφήνεια για τους κοινοτικούς αερολιμένες, στους οποίους επιτρέπεται να μεταφέρουν υγρά, αερολύματα και πηκτώματα σε αυστηρά ελεγχόμενη περιοχή ασφαλείας ή μέσα σε αεροσκάφος, και για οποιουσδήποτε σχετικούς όρους.»